**O lume albastră**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O lume albastră

În lumea mare, mult prea largă

pentru cât suntem noi de mici,

e lumea noastră, de pitici,

iar tu, din ce în ce, mai dragă!

Avem albastră, o lume-a noastră, doar eu cu tine,

cu nopți de vis, povești de scris și zile pline,

cu flori în jur de aer pur și frumusețe.

Avem atâtea noi de spus și-un drum de dus,

plin de parfum de primăveri și amintiri

de mult, de-atunci, cu ochii-ți dulci,

verzi și adânci și cu sfieli purtând tăceri,

și-așa de triști ochii tăi verzi, parcă-a fost ieri!

Avem albastră o lume-a noastră, plină de flori

și de culori puse-n fereastră, cu nopți senine,

de farmec pline și dulci târzii izvoare blânde

și fremătânde de poezii!